title: Charade (cinta de 1963)
text: Iste articlo ye sobre una cinta de cine estausunidense de l'anyo 1963; t'atros usos, se veiga Charade.
  
  Charade (títol orichinal en anglés, Charada en aragonés, enguerau con iste zaguer títol en Aragón traduciu enta lo castellano) ye una cinta de cine estausunidense de comedia romantica y intriga de l'anyo 1963 dirichida y producida por Stanley Donen ta la suya productora Stanley Donen Productions seguntes un guión adaptau de Peter Stone basau en The Unsuspecting Wife, un relato curto d'o mesmo Peter Stone y de Marc Behm de l'anyo 1961. Con una Banda Sonora Orichinal de Henry Mancini (incluyiendo-ie la canción Charade, nominada a l'Oscar a la Millor Canción Orichinal) y una direccion de fotografía de Charles Lang, en l'elenco d'a cinta bi amanixen destacaus actors como Cary Grant, Audrey Hepburn, Walter Matthau, James Coburn, George Kennedy, Ned Glass, Jacques Marin, Paul Bonifas y Dominique Minot.
  
  Argumento 
  Mientres as suyas vacacions en Megève, en os Alpes franceses, Regina "Reggie" Lampert, una ciudadana estausunidense que treballa como interprete, li diz a la suya amiga Sylvie que piensa esvurciar-se d'o suyo esposo Charles. En ixe inte conoix a Peter Joshua, un atro estausunidense que li parixe escansador.
  
  En rematar as vacanzas y tornar en París, Regina troba lo suyo apartamento vuedo. Un inspector de policía li explica que lo suyo mariu ha vendiu todas las suyas propiedatz y dimpués l'asasinoron quan marchaba de Paría, y tamién han despareixiu los suyos diners. Nomás li tornan que la chicota bolsa de viache d'o suyo mariu a on nomás bi ha que una carta dirichida a ella, un billet de barco enta Venezuela, quatre pasaportes con a fotografía d'o difunto pero cadagú d'ells expediu con un nombre diferent, y bellatros articlos personals. En o funeral nomás aparixen tres personas, todas tres sospeitosas, y una d'istas personas mesmo plega a clavar una agulla de cabeza en o cuerpo d'o difunto ta comprobar que sí que ye muerto.
  
  Bien luego citan a Regine en l'embaixada d'Estaus Unius, a on se troba con Hamilton Bartholomew, qui li diz que ye l'administrador d'a CIA en la ciudat y li explica que los tres hombres que heban acudiu a lo funeral d'o suyo mariu yeran Herman Scobie, Leopold W. Gideon y Tex Panthollow y que totz tres, amás d'o suyo difunto mariu Charles y de Carson Dyle yeran cinco miembros de l'OSS mientres a Segunda Guerra Mundial y que heban recibiu la misión d'infiltrar-se en o territorio ocupau por os alemans ta entregar a la Resistencia francesa una important cantidat de diners, 250.000 dólars. Tanimientres, en cuentas de cumplir la suya misión os cinco hombres decidioron quedar-se con ixe dinero. Carson morió en una emboscada d'una patrulla alemana y Charles traicionó a los suyos companyers y se quedó todos los diners ta ell. Dende alabez, os tres supervivients buscan recuperar os diners, mesmo que lo Gubierno estausunidense. Hamilton Bartholomew li diz a Regine que ell creye que Regina tiene ixos diners u que a lo menos en sabe a on se troban, conscient u inconscientment, y que en conseqüencia mesmo la suya vida se troba en periglo.
  
  En marchar de l'embaixada, Regina troba una atra vegada a Peter Joshua, qui l'aduya a instalar-se en un hotel. Pero los tres hombres la troban y la visitan por separau, estando cadagún d'ell convenciu de que Regina se troba en posesión d'os diners. Herman Scobie mesmo li diz que en realidat Peter ye aliau con ells; quan Regina li pregunta a Peter, iste li confiesa que ell en realidat ye lo chirmán de Carson Dyle, Alexander, y que lo suyo obchectivo ye de trobar a los culpables d'a muerte d'o suyo chirmán y fer-los compareixer dabant d'a Chusticia ta que en reciban lo suyo castigo. Bien luego, mientres rotz buscan os diners, Herman y Leopold son asasinaus. Alabez, Hamilton li diz a Regina que Carson no en teneba pas, de chirmans. Regina s'encara con Peter y iste li diz que en realidat ye Adam Canfield, un ladrón profesional. Encara que sorprendida, Regina encara li fa confianza.
  
  Reggie y Adam marchan enta lo zaguer puesto a on se conoix que Charles yera present mientres que yera vivo, un mercau d'estampetas a l'aire libre. En veyer a Tex, Adam lo sigue, y bien luego totz dos paran cuenta de que Charles gastó los diners en mercar estampetas valuosas y que ixas istampetas se trobaban en o sobre d'a carta que Charles ninviaba a la suya muller. Totz dos tornan ascape en l'hotel nomás ta trobar que lo sobre ha desapareixiu. Antiparte, por a suya cuenta Regine tamién descubre lo valor d'as estampetas d'o sobre, pero s'escayece que los li heba regalau a lo nino d'a suya amiga Sylvie y que iste los ha vendiu en ixe mesmo mercau a un filatelico. Quan troban a lo filatelico, iste lis diz que yera asperando que plegasen, que sabeba que se tractaba d'una error, y lis torna las valuosas estampetas, amás de decir-les que las tres estampetas valen 250.000 dólars, que chustament ye la cantidat de diners desapareixida.
  
  Quan Reggie torna con as estampetas en lo suyo hotel troba en la suya cambra lo cuerpo de Tex, asasinau. En os suyos zaguers momentos de vida, Tex ha escrito un nombre, "Dyle". Regina creye alabez que Adam ye qui l'ha asasinau y truca por telefón a Hamilton, qui la cita en o Palais-Royal. Quan marcha enta la suya cita, Adam la veye y la segundia. Bien luego Reggie se troba encaixada entre Hamilton y Adam. Adam li explica que Hamilton ye en realidat o propio Carson Dyle, qui heba sobreviviu a las suyas feridas luego d'o combate con a patrulla alemana y que dende alabez yera obsesionau con a venganza y con a recuperación d'os diners. Reggie preba de fuyir pero Carson Dyle la persigue, y Adam finalment logra salvar-la.
  
  Quan a lo día siguient Reggie y Adam plegan en l'embaixada estausunidense ta tornar-lis las estampetas, Adam no i dentra. Quan Reggie dentra descubrirá qui ye en realidat Adam, que ye Brian Cruikshank, achent d'o Departamento d'o Trasoro d'o Gubierno. Bien luego, Brian li proposa matrimonio a Regina.
  
  Rodache 
  O rodache d'a cinta de fació en os Studios de Boulogne en a comuna de Boulogne-Billancourt (Francia), con rodache d'exteriors en a ciudat de París.
  
  Elenco
  
  Premios
  
  Referencias
  
  Vinclos externos 
  
    Charade en Internet Movie Database.
    /  Charade en FilmAffinity.
    Charade en Rotten Tomatoes.
    Charade en TCM Movie Database.
    Charade en AllMovie.
  
  Cintas ambientadas en París
  Cintas ambientadas en os anyos 1950
  Cintas d'Estaus Unius
  Cintas de cine de comedia romantica
  Cintas de cine d'intriga
  Cintas dirichidas por Stanley Donen
  Cintas en anglés
  Cintas interpretadas por Audrey Hepburn
  Cintas interpretadas por Cary Grant
  Cintas interpretadas por Dominique Minot
  Cintas interpretadas por George Kennedy
  Cintas interpretadas por Jacques Marin
  Cintas interpretadas por James Coburn
  Cintas interpretadas por Ned Glass
  Cintas interpretadas por Paul Bonifas
  Cintas interpretadas por Walter Matthau
  Cintas rodadas en Altos d'o Sena
  Cintas rodadas en París